Nodavlat notijorat tashkiloti tomonidan adliya organiga taqdim etiladigan hisobot shaklini tasdiqlash haqida

O‘zbekiston Respublikasi Prezidentining 2018-yil 4-maydagi PF-5430-son “Mamlakatni demokratik yangilash jarayonida fuqarolik jamiyati institutlarining rolini tubdan oshirish chora-tadbirlari to‘g‘risida”gi Farmoni hamda 2018-yil 13-apreldagi PQ-3666-son “O‘zbekiston Respublikasi Adliya vazirligi faoliyatini yanada takomillashtirishga doir tashkiliy chora-tadbirlar to‘g‘risida”gi qaroriga asosan buyuraman: 
 1. Nodavlat notijorat tashkilotining faoliyati to‘g‘risida hisobot shakli ilovaga muvofiq tasdiqlansin.
 2. O‘zbekiston Respublikasi adliya vazirining 2016-yil 26-dekabrdagi 308-mh-son “Nodavlat notijorat tashkilotlari tomonidan adliya organlariga taqdim etiladigan hisobot shakllarini tasdiqlash to‘g‘risida”gi buyrug‘i (ro‘yxat raqami 2852, 2016-yil 26-dekabr) (O‘zbekiston Respublikasi qonun hujjatlari to‘plami, 2016-y., 52-son, 609-modda) o‘z kuchini yo‘qotgan deb topilsin. 
 3. Nodavlat notijorat tashkilotlar, shu jumladan ularning alohida bo‘linmalari, bosh tashkiloti O‘zbekiston Respublikasidan tashqarida joylashgan xalqaro nodavlat notijorat tashkilotlari hamda chet el nodavlat notijorat tashkilotlarining vakolatxonalari va filiallari hisobotlarni o‘z tanlovlariga ko‘ra elektron shaklda elektron raqamli imzo bilan tasdiqlagan holda tegishli adliya organining rasmiy sayti orqali taqdim etishlari mumkin.
 4. Mazkur buyruq davlat ro‘yxatidan o‘tkazilsin va bu haqda Hukumat bayonnoma qarorlari va idoraviy normativ hujjatlarni huquqiy ekspertizadan o‘tkazish boshqarmasi Idoraviy normativ-huquqiy hujjatlarning davlat reyestriga tegishli yozuv kiritsin.
 5. Qonun hujjatlarini tahlil qilish va turkumlash boshqarmasi ushbu idoraviy normativ-huquqiy hujjatni “O‘zbekiston Respublikasi qonun hujjatlari to‘plami” — “Sobraniye zakonodatelstva Respubliki Uzbekistan”da hamda O‘zbekiston Respublikasi Qonun hujjatlari ma’lumotlari milliy bazasida e’lon qilinishini ta’minlasin.
 6. Mazkur buyruq 2018-yil 1-iyuldan kuchga kiradi.
 7. Mazkur buyruqning ijrosini nazorat qilish vazir o‘rinbosari A.Tashkulov zimmasiga yuklansin.